ISTEʼMOL TOVARLARI IMPORTINI TARTIBGA SOLIShNI YaNADA TAKOMILLAShTIRISh ChORA-TADBIRLARI TOʻGʻRISIDA
(resolution, 2018-03-27)

Tashqi savdo munosabatlarini tartibga solishning xalqaro amaliyotda umumiy ravishda qabul qilingan chora-tadbirlariga muvofiq va respublikaga isteʼmol tovarlarini olib kelish tizimini yanada takomillashtirish, tovarlarning uchinchi mamlakat hududidan qayta eksport qilinishini tartibga solish maqsadida Vazirlar Mahkamasi qaror qiladi: 1. Belgilab qoʻyilsinki, amaldagi qonun hujjatlariga muvofiq uchinchi mamlakatdan kelib chiqqan va MDH mamlakatlari hududlaridan respublikaga qayta eksport qilinadigan tovarlar uchun belgilangan tartibda bojxona toʻlovlari undiriladi. 2. 2003-yil 1-yanvardan boshlab uchinchi mamlakatda ishlab chiqarilgan hamda yuridik va jismoniy shaxslar tomonidan tijorat faoliyati uchun chegaradosh davlatlardan Oʻzbekiston Respublikasiga qayta eksport qilinayotgan nooziq-ovqat isteʼmol tovarlari importi uchun bojxona yigʻimi 20 foiz miqdorida belgilansin. Oʻzbekiston Respublikasi Moliya vazirligi, Tashqi iqtisodiy aloqalar agentligi, Davlat bojxona qoʻmitasi koʻrsatib oʻtilgan bojxona yigʻimini undirish tartibini oʻn kun muddatda tasdiqlasin. Oʻzbekiston Respublikasi Davlat bojxona qoʻmitasi, Davlat soliq qoʻmitasi import qilinayotgan isteʼmol tovarlarini rasmiylashtirishda, bojxona toʻlovlarini undirish va tovarlarni sotishda ularning kelib chiqish mamlakatini toʻgʻri aniqlanishi ustidan qattiq nazoratni taʼminlasinlar. 3. Oʻzbekiston Respublikasi Moliya vazirligi, Tashqi iqtisodiy aloqalar agentligi, Davlat bojxona qoʻmitasi: chegaradosh davlatlardan respublikaga import tovarlar olib kelayotgan jismoniy shaxslar uchun bojsiz tovar keltirishning koʻpi bilan 1000 AQSh dollaridan iborat cheklangan normasini 2003-yil 1-yanvardan boshlab bekor qilsinlar, uni isteʼmol tovarlarini shaxsiy foydalanish uchun bojsiz keltirishning cheklangan miqdoriy normalari bilan almashtirsinlar; jismoniy shaxslar Oʻzbekiston Respublikasining rezidentlari va norezidentlari tomonidan chegaradosh davlatlardan shaxsiy foydalanish uchun bojsiz keltirilayotgan isteʼmol tovarlarining cheklangan miqdoriy normalarini bir hafta muddatda ishlab chiqsinlar va belgilangan tartibda tasdiqlasinlar. Maʼlumot uchun qabul qilinsinki, amaldagi qonun hujjatlariga muvofiq tijorat maqsadlari uchun moʻljallangan tovarlarni kelayotgan jismoniy shaxslar uchun tovarlarni bojsiz olib kelish normalarining amal qilishi tatbiq etilmaydi. 4. Vazirlar Mahkamasining 2002-yil 21-noyabrdagi 403-son qarori (Oʻzbekiston Respublikasi QT, 2002-y., 11-son, 70-modda) oʻz kuchini yoʻqotgan deb hisoblansin. 5. Oʻzbekiston Respublikasi Adliya vazirligi Moliya vazirligi, Davlat bojxona qoʻmitasi hamda boshqa manfaatdor vazirliklar va idoralar bilan birgalikda bir oy muddatda: Vazirlar Mahkamasiga amaldagi qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida takliflar kiritsin; idoraviy normativ hujjatlarni ushbu qarorga muvofiqlashtirsin. 6. Oʻzbekiston Respublikasi Davlat bojxona qoʻmitasi, Davlat soliq qoʻmitasi, Moliya vazirligi Vazirlar Mahkamasiga ushbu qarorning, birinchi navbatda, 2 va 3-bandlarining bajarilishi toʻgʻrisida 2003-yil 10-yanvargacha axborot bersinlar. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari R.S. Azimov va E.M.Gʻaniyev zimmasiga yuklansin.